Áhrif gjaldeyrishafta á viðskipti og fjárfestingar Gjaldeyrishöft eru skaðleg og mikilvægt að afnema þau svo fljótt sem auðið er . Um þetta voru allir frummælendur á fjölsóttum fundi Íslandsstofu um gjaldeyrishöftin og áhrif þeirra á viðskipti og fjárfestingar sammála . Gjaldeyrishöft eru skaðleg og mikilvægt að afnema þau svo fljótt sem auðið er . Um þetta voru allir frummælendur á fjölsóttum fundi Íslandsstofu um gjaldeyrishöftin og áhrif þeirra á viðskipti og fjárfestingar sammála . Fundargestir á Hilton Nordica þann 9. júní spurðu því út í leiðir og tímasetningar . Fjárfestar sem líta til Íslands óttast gjaldeyrishöftin . Bæði Halldór Bjarkar Lúðvígsson , framkvæmdastjóri fyrirtækjalausna Arion banka og Magnús Garðarsson , forstjóri Íslenska kísilfélagsins og eigandi Tomahawk Development bentu á að fjárfestar tengdu Ísland við áhættu og litu þá einnig til örra lagabreytinga sem hefðu áhrif á rekstarumhverfi fyrirtækja , m.a. með nýrri eða aukinni skattheimtu . Magnús lagði áherslu á að tækifærið fælist í því að færa aflandskrónur yfir í langtímafjárfestingar í arðbærum verkefnum . Agnar Hansson , forstöðumaður markaðsviðskipta hjá Arctica Finance , sagði rót vandans vera vantraust á íslensku efnahags - og atvinnulífi . Sé traust ekki til staðar er varla hægt að tala um að krónueign erlendra aðila sé eina „ snjóhengjan “ sem farið gæti af stað við losun hafta . Íslenskir sparifjáreigendur og fjárfestar gætu þá alveg eins viljað út úr krónunni svo stærð hengjunnar sé óþekkt . Niðurstaða Agnars var að leggja eigi höfuðáherslu á að byggja upp traust og treysta svo kröftum markaðarins enda skilvirkasta verkfærið . Áætlun Seðlabankans um afnám gjaldeyrishaftanna er skipt upp í áfanga þar sem fyrsta skrefið er að tryggja langtímafjármögnun ríkissjóðs og lausafjáröryggi bankanna . Þeir Arnór Sighvatsson aðstoðarseðlabankastjóri og Freyr Hermannsson , hagfræðingur á alþjóða - og markaðssviði Seðlabankans , sögðu þetta nauðsynlegt til að forðast óþarfa áhættu og tryggja lánshæfismat ríkissjóðs . Mikilvægur hluti áætlunarinnar er að gera fjárfestum kleift að nýta aflandskrónur til langtíma fjárfestingarverkefna á Íslandi . Arnór sagði helsta kost áætlunarinnar þann að ef hægt sé að aflétta gjaldeyrishöftunum á nokkrum mánuðum þá verði það gert . Reynist áhættan og skriðþunginn út úr krónunni meiri þá sé hægt að fara hægar . Lykilatriðið er að höftin hverfi .